Hans Christian Ørsted Hambro

Hans Christian Ørsted Hambro (1855–1900) var en norsk folkehøyskolebestyrer. Han drev Garnes folkehøyskole på Garnes utenfor Bergen fra 1887 til 1899.

 Liv og virke
 Slekt 
Christian Hambro var av den norske grenen av Hambro-slekten, som kom til Bergen med hans farfar, kjøpmannen Edvard Hambro. Han var sønn av fabrikkeier Carl Joachim Hambro (1813–1873) og Angelique Cathrine Bull (1813–1899) og bror av skolebestyrer Edvard Isak Hambro (1847–1909). Han var onkel til Høyre-politikeren Carl Joachim Hambro (1885–1964). På morssiden var han i slekt med den danske vitenskapsmannen Hans Christian Ørsted, som han var oppkalt etter. Han ble i 1891 gift med sin niese Angelique Cathrine Ege.

 Barndom og ungdom
Christian Hambro flyttet fire år gammel til Bergen sammen med foreldren, og begynte siden på byens latinskole, men måtte slutte i 17-årsalderen på grunn av sykdom. Han gikk da til sjøs og kom så langt som til India. 

 Karriere 
Etter en periode som sjømann vendte han tilbake til Norge og gikk på styrmannsskole. Deretter dro han til sjøs igjen, inntil han måtte gå på land på grunn av en skade. Etter å han forlatt sjøen arbeidet han i flere år på kontoret hos Mowinckel & søn i Bergen.

Hambro var gjennom lesning av Grundtvig og Kierkegaard blitt begeistret for folkehøyskolesaken, og hadde også besøkt Askov folkehøyskole i Danmark. I 1887 opprettet han sin egen folkehøyskole, Garnes folkehøyskole, på Garnes utenfor Bergen. Her bygget han også sin egen bolig, villaen «Fredlund». I 1899 måtte han imidlertid oppgi skolen på grunn av sykdom. Han døde året etter.

 Kilder 
 Hambro, C. J.: Far og sønn. Oslo: Gyldendal, 1948.
 «Garnes folkehøgskule», i Stauri, Rasmus: Folkehøgskulen i Danmark, Norge, Sverige og Finland. Kristiania: Norli, 1910.

 Eksterne lenker 
 Slektsinformasjon om Hans Christian Ørsted Hambro

Kategori:Norske pedagoger
Kategori:Personer fra Bergen kommune
Kategori:Hambro